ހަވާލުވާންޖެހޭ މުދާ ނުވަތަ ފައިސާއަކާ ހަވާލު ނުވުމުން ޢަމަލުކުރެވޭނެ ގޮތުގެ ޤާނޫނު
(7/77)

އެކިއެކި ޤަޟިއްޔާތަކާ ގުޅިގެން އެކި ފަރާތްފަރާތުން ދައްކާ ފައިސާ ލިބެންވާ ފަރާތުން ހަވާލު ވުމަށް 7 ދުވަހުގެ މުއްދަތެއް ދިނުމަށްފަހު، އެފަރާތަކުން ފައިސާއާ ހަވާލު ނުވެއްޖެނަމަ، ބޭންކުގެ ޑިޕޮޒިޓް އެކައުންޓަކަށް ޖަމާކޮށްފައި ބެހެއްޓުން. މިގޮތުން ޖަމާކުރެވިއްޖެ ފައިސާ އެއް ލިބެންވާ ފަރާތުން ބޭނުންވެގެން ހުށަހެޅިއަސް ނެގޭނީ 1 އަހަރުގެ މުއްދަތަކަށް ފަހުގައެވެ. މިފަދަ ފައިސާއަށް ލިބޭ އިންޓަރެސްޓް މިނިސްޓްރީ އޮފް ޖަސްޓިސް އެންޑް އިސްލާމިކް އެފެއާޒްއިން ނުވަތަ ދިވެހިރާއްޖޭގެ ހައިކޯޓުން ދައްކާނީ މިނިސްޓްރީ އޮފް ފިނޭންސް އެންޑް ޓްރެޜަރީގެ ޓްރެޜަރީ ޑިވިޝަނަށެވެ. އިންޓަރެސްޓްގެ ގޮތުގައި ލިބިފައިވާ އެއްޗެއް ފައިސާ ލިބެންވާ ފަރާތަކަށް ދުލެއް ނުކުރެވޭނެއެވެ.
މިގޮތުން ހަވާލުވާންޖެހޭ ތަކެއްޗަކީ ރުއްގަސްފަދަ ތަކެތި ކަމުގައިވާނަމަ އެކަށީގެންވާ މުއްދަތެއްދީ އެ މުއްދަތުގައި ހަވާލު ނުވެއްޖެނަމަ، ލިބެންވާ ފަރާތުން އެއްޗިއްސާ ހަވާލު ވެއްޖައުމަށް ދާންދެން އެފަދަ ރުއްގަސް އެރަށެއްގެ ރަށުއޮފީހުން ބެލެހެއްޓުމާއެކު އެއިން ލިބޭ ތަކެތި ރަށުގެ އޮފީހަށް ލިބޭގޮތަށް ހަމަޖެއްސުން.
ހަވާލުވާންޖެހޭ އެއްޗަކީ މުދާ ނުވަތަ ތަކެތި ކަމުގައި ވާނަމަ އެކަށީގެންވާ މުއްދަތެއް ދިނުމަށްފަހު، އެ މުއްދަތުގެ ތެރޭގައި ހަވާލު ނުވެއްޖެނަމަ އެތަކެތި، ނުވަތަ އެމުދަލެއް ނީލަމުގައި ވިއްކާލުމަށްފަހު ލިބޭ ފައިސާއާމެދު 1 ވަނަ ނަންބަރުގައިވާ ގޮތުގެމަތިން ޢަމަލުކުރުން.
އެކަށީގެންވާ މުއްދަތެއްކަމަށް ބެލޭނީ ރުއްގަސްފަދަ ތަކެތި ކަމުގައިވާނަމަ 1 މަސްދުވަހެވެ. މުދާ ނުވަތަ ތަކެތި ކަމުގައި ވެފައި ރާއްޖޭގައި ހުރި މުދަލެއް ނުވަތަ ތަކެއްޗެއް ކަމުގައިވާނަމަވެސް 1 މަސްދުވަހެވެ. ރާއްޖޭން ބޭރުގައި ހުރި މުދަލެއް ނުވަތަ ތަކެއްޗެއް ނަމަ އެމުދަލެއް ނުވަތަ ތަކެއްޗެއް ރާއްޖެ ގެނެވޭ ތާރީޚަކުން ފެށިގެން 1 މަސް ދުވަހެވެ. ގޮސް ހަވާލުވާންޖެހޭ އެއްޗެއްނަމަ 3 މަސްދުވަހެވެ.